สังคมข่าวหุ้น
ดัชนีตลาดหุ้นไทยวานนี้ (31 ส.ค.) ปิดที่ระดับ 1,638.75 จุด เพิ่มขึ้น 4.98 จุด (+0.30%) มูลค่าการซื้อขาย 117,917.78 ล้านบาท
ดัชนีตลาดหุ้นไทยวานนี้ (31 ส.ค.) ปิดที่ระดับ 1,638.75 จุด เพิ่มขึ้น 4.98 จุด (+0.30%) มูลค่าการซื้อขาย 117,917.78 ล้านบาท
31 ส.ค. 2564

*ดัชนีตลาดหุ้นไทยวานนี้ (31 ส.ค.) ปิดที่ระดับ 1,638.75 จุด เพิ่มขึ้น 4.98 จุด (+0.30%) มูลค่าการซื้อขาย 117,917.78 ล้านบาท
*หุ้นไทยวานนี้ทิ้งทวนเดือนส.ค.แบบสายเขียว แม้ว่าจะเปิดตลาดเช้าบวก ก่อนย่อลงจากแรงขายทำกำไรหลังดัชนีฯ ขึ้นไปกว่า 100 จุด หรือราว 8% ช่วง 2 สัปดาห์ที่ผ่านมา “กิติชาญ ศิริสุขอาชา” ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) ให้ความเห็นว่า กลุ่มพลังงานกดดันหลังราคาน้ำมันฟิวเจอร์ส-ค่าการกลั่น-สเปรดปิโตรเคมีย่อตัว นอกจากนี้ MSCI Rebalance มีผลวานนี้จะปรับลดหุ้นไทยราว 0.03% คิดเป็น 112 ล้านเหรียญฯ หรือ 3,600 ล้านบาท แม้ไม่มากแต่อาจเพิ่มแรงขายได้ ให้แนวรับ 1,620 แนวต้าน 1,642 จุด
*รายใหญ่ยังคงจับจังหวะขายหุ้นในมือทำกำไร ล่าสุด “ตฤณวรรธน์ ธนิตนิธิพันธ์” ตัดขายหุ้น บมจ.อินเตอร์ ฟาร์มา (IP) ออก 1.3422% แต่ก็ยังเหลือเฟือในมืออีก 39.1429%
*เข้าเดือน 9 กันแบบทุลักทุเล แต่ขาช้อปออนไลน์ยังเพลิดเพลินกันไม่หยุด หุ้นสายเปย์อย่างบัตรกรุงไทย (KTC) ไม่ยอมพลาดงานใหญ่ประจำเดือนนี้ กับ “มหกรรมช๊อปแห่งชาติ 9.9 (วันที่ 9 เดือน 9)” แววมาว่า จับมือ “ช้อปปี้” แจกโค้ดส่วนลดเพิ่มความคุ้มค่าให้สมาชิกบัตรเครดิตเคทีซี เพื่อตอนรับมหกรรมช้อปปิ้งยิ่งใหญ่แห่งปี “Shopee 9.9 Super” แหมช่างเป็นหุ้นสายเปย์จริง ๆ เจ้าค่ะ
*ขณะที่แบงก์ไทยพาณิชย์ (SCB) ยังคงมุ่งมั่นเป็นตัวกลางสนับสนุนร้านค้าโดยเฉพาะร้านเล็ก ๆ ผ่านวิกฤติโควิด-19 ผ่านบริการ “โรบินฮู้ด แพลตฟอร์มฟู้ดเดลิเวอรีสัญชาติไทย” “สีหนาท ล่ำซำ” กรรมการผู้จัดการ บริษัท เพอร์เพิล เวนเจอร์ส จำกัด ผู้พัฒนาและให้บริการ “โรบินฮู้ดฯ” ขอยืนหยัดเป็นตัวกลางสนับสนุนร้านค้าโดยเฉพาะร้านเล็ก ๆ ด้วยการยึดมั่นในหลักการของแพลตฟอร์มที่ไม่เก็บค่า GP หรือค่าธรรมเนียมการใช้แพลตฟอร์ม มุ่งช่วยลดต้นทุนในการทำธุรกิจ และสร้างรายได้ที่เป็นธรรม เพื่อให้ร้านค้าสามารถผ่านพ้นช่วงนี้เวลายากลำบากเช่นนี้ไปได้  ฟังแบบนี้แล้ว ก็อนุโมทนาสาธุ ณ เจ้าคะ
*“วีระชัย อมรถกลสุเวช” รองผู้อำนวยการธนาคารออมสิน กลุ่มลูกค้าธุรกิจและภาครัฐ เป็นโต้โผออก “โครงการสินเชื่อเพื่อช่วยเหลือร้านอาหารในแฟลตฟอร์มของ LINE MAN Wongnai” หวังช่วยเหลือเสริมสภาพคล่องธุรกิจร้านอาหาร และกลุ่มไรเดอร์ ที่ได้รับผลกระทบจากโควิด-19 งานนี้สนองนโยบาย ธปท. โดยดึง LINE MAN Wongnai เข้าร่วม  หวังว่าโครงการดี ๆ แบบนี้จะช่วยให้ธุรกิจขนาดเล็กผ่านพ้นวิกฤติไปได้น๊า
*“กฤติยา ศรีสนิท” ประธานคณะเจ้าหน้าที่ด้านธุรกิจสินเชื่อยานยนต์ แบงก์กรุงศรีอยุธยา (BAY) เดินหน้ารุกกลยุทธ์สร้าง Brand Love ยกระดับความผูกพันกับลูกค้ากับโครงการ “Krungsri Auto Welcome Back” เตรียมยกทัพสิทธิประโยชน์และโปรโมชันเด็ดสำหรับลูกค้าเก่าของกรุงศรี ออโต้ ต่อเนื่องจนถึงสิ้นปี โดยเปิดตัวด้วยแคมเปญ “กรุงศรี ออโต้ ว้าว (Krungsri Auto Wow)” ไฮไลต์เด่น อนุมัติทันใจ พร้อมเงื่อนไขพิเศษ
*“รวินทร์ บุญญานุสาสน์” รองกรรมการผู้จัดการใหญ่ สายงานธุรกิจตลาดเงินตลาดทุน  แบงก์กรุงไทย (KTB) อินเทรนด์กับกระแสการเปลี่ยนแปลงแห่งโลกอนาคตและดำเนินธุรกิจอย่างยั่งยืน (ESG)  แจ้งข่าวดีนักลงทุนเตรียมควักเงิน ลงทุนผ่านหุ้นกู้อนุพันธ์แฝงรุ่นใหม่ “หุ้นกู้อนุพันธ์แฝงกรุงไทย iSTOXX® Global Transformation IXGTRSND Index Linked Note” อายุ 5 ปี  งานนี้การันตีคุ้มครองเงินต้น 100% เมื่อถือจนครบกำหนด เลย ณ เจ้าคะ  พร้อมเสนอขายระหว่างวันที่ 6-9 ก.ย.นี้
*“วิบูลย์ กรมดิษฐ์” บมจ.อมตะ คอร์ปอเรชัน (AMATA) แจงต่อนักลงทุนล่าสุด ว่า บริษัทได้ปรับลดเป้าหมายยอดขายที่ดินในประเทศปีนี้ลงเหลือ 650 ไร่ จากเดิมที่คาดว่าจะทำได้ 950 ไร่ โดยปรับลดในส่วนของนิคมอุตสาหกรรมอมตะซิตี้ ชลบุรี ลงเหลือ 100 ไร่ และนิคมอุตสาหกรรมอมตะไทย-จีน เหลือ 100 ไร่ เนื่องด้วยสถานการณ์การแพร่ระบาดของโควิด-19 ในประเทศยังมีความรุนแรง ส่วนนิคมอุตสาหกรรมอมตะซิตี้ ระยอง ยังคงไว้ที่ 450 ไร่